पाएं अपने शहर की ताज़ा ख़बरें और फ्री ई-पेपरडाउनलोड करें
वैक्सीनेशन के मामले में राजस्थान का नंबर देश में दूसरे स्थान पर है। यह महाराष्ट्र के बाद ऐसा राज्य है, जहां सबसे ज्यादा डोज लगाई गई है। राजस्थान में कैटेगरी वाइज देखें तो वैक्सीन लगाने के मामले में अभी 60+ उम्र के लोग ज्यादा आगे रहे हैं। इस उम्र के 51 लाख 80 हजार लोग टीका लगवा चुके हैं, जो इस उम्र के लोगों की कुल संख्या का 60 फीसदी है।
सरकार की ओर से तैयार किए रिकॉर्ड के मुताबिक, प्रदेश में 60+ उम्र के वर्तमान में 86 लाख 84 हजार लोग हैं, जिनमें से अब तक 51 लाख 80 हजार लोगों को वैक्सीन की पहली डोज लगाई जा चुकी है। इसके अलावा 13 लाख 62 हजार लोगों ऐसे हैं, जिनके टीकाकरण पूरा हो चुका है, यानी उनके दोनों डोज लग चुकी है।
एक मई से शुरू हुए 18 से 45 साल तक की उम्र के लोगों में भी वैक्सीन लगाने को लेकर खासा जोश है। इसके पीछे कारण मौजूदा कोरोना की दूसरी लहर है। इस लहर में इस उम्र के लोग तेजी से संक्रमित हो रहे हैं। ऐसे में बीमारी से बचने के लिए इस उम्र के लोगों वैक्सीन लगवाने के लिए ज्यादा से ज्यादा आगे आ रहे हैं। पिछले 4 दिन के अंदर इस उम्र के राज्य में 1.32 लाख से ज्यादा लोग वैक्सीन लगवा चुके हैं।
46 लाख से ज्यादा लोगों को लगी डोज
राजस्थान में 45-59 साल की उम्र के लोगों में भी वैक्सीनेशन अब तेजी से होने लगा है। इस उम्र के प्रदेश में 46 लाख 45 हजार से ज्यादा लोग वैक्सीन की पहली डोज लगवा चुके हैं, जबकि 3.61 लाख लोगाें ने दो डोज लगवा ली। इस कैटेगरी के लोगों का वैक्सीनेशन एक अप्रैल से शुरू हुआ था। इससे पहले एक मार्च से 31 मार्च तक इस ग्रुप के केवल उन्हीं लोगों को वैक्सीन लगाई जा रही थी, जो किसी न किसी बीमारी से ग्रसित थे।
डोज लगाने में जोधपुर, कोटा और अजमेर से आगे
वैक्सीन की डोज लगाने के मामले में जोधपुर, कोटा और अजमेर से आगे अलवर और नागौर जैसे जिले है। पूरे राज्य में जयपुर में सबसे ज्यादा 13 लाख 81 हजार से ज्यादा डोज लोगों को लग चुकी है, जिसमें पहली और दूसरी दोनों शामिल है। इसके बाद दूसरे नंबर पर अलवर 8.43 लाख और तीसरे नंबर पर नागौर 8.42 लाख लोगों को डोज लगा चुके है। इस मामले में प्रतापगढ़ सबसे नीचे हैं। यह अब तक 1.17 लाख लोगों को ही वैक्सीन की डोज लगा पाए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn